Projekt je iniciatívo u cezhraničných obcí na oboch stranách Dunaja od Kravian nad Dunajom (SK) až po Leányfalu (HU). Obec Kravany nad Dunajom ho realizuje s finančnou podporou Medzinárodného Vyšehradského fondu v rámci malých grantov.
Hlavným programom je 2-dňový splav po rieke Dunaj Z Kravian nad Dunajom popri Vyšehrade, ústí riek Ipeľ a Hron až do Leányfalu, ktorý sa uskutoční 17.-18. augusta 2013. Účastníci splavu v rámci podujatia navštívia zaujímavé miesta, pamiatky, obce ležiace na brehu rieky, kde im budú prezentované tradičné miestne výrobky a ponúknuté miestne špeciality. Na záver prvého dňa sa vylodia vo Vyšehrade, kde sa uskutoční spoločné stretnutie s diskusiou na tému rozvoja podunajského regiónu spojené s kultúrnym programom. Druhý deň sa účastníci splavia z Vyšehradu do Leányfalu, HU.
Radi by sme vytvorili tradíciu a organizovali podobný splav každoročne.
Cieľom projektu je prepojenie podunajskej oblasti, oživenie vodnej turistiky, propagácia Podunajska ako celku, jeho flóry a fauny, vytváranie nových tradícií a kultúrno-športových podujatí spojených s riekou Dunaj.
Dlhú dobu bola rieka hranicou, ktorá nás rozdeľovala, teraz by sme chceli, aby más opäť spojila. Vďaka 2-dňovému podujatiu sa ľudia z oboch strán budú mať možnosť lepšie spoznať a porozprávať. Každý z partnerov má svoje vlastné aktivity s cieľom rozvoja Podunajska a vodnej turistiky (pontóny, služby cestovného ruchu, podujatia, čisté životné prostredie, ekologická výchova atď.). Tento projekt pomáha prepojiť tieto činnosti a stanoviť spoločné ciele pre budúcnosť.